b"\n_START_ARTICLE_\nTelly Savalas\n_START_SECTION_\nBakgrunn\n_START_PARAGRAPH_\nSavalas er f\xc3\xb8dt i New York av gresk-amerikanske foreldre, Nicholas og Cristina. Han avbr\xc3\xb8t sine psykologistudier for \xc3\xa5 melde seg til milit\xc3\xa6rtjeneste under annen verdenskrig. Etter tre \xc3\xa5rs tjeneste fra 1943 til 1946 gikk han tilbake til studiene og tok eksamen i 1948.\n_START_SECTION_\nKarriere\n_START_PARAGRAPH_\nHan TV-debuterte i 1959 i serien Sunday Showcase og hadde flere gjesteroller i div. serier f\xc3\xb8r han i 1961 filmdebuterte i Mad Dog Coll. Gjorde seg s\xc3\xa5 bemerket i filmen Fuglemannen p\xc3\xa5 Alcatraz i 1962, en rolle som medf\xc3\xb8rte en Oscar-nominasjon i 1963. Spilte s\xc3\xa5 tank-kommand\xc3\xb8r i krigsfilmen Ardennerslaget i 1965 og \xc3\xa5ret etter som brutal sersjant i fremmelegionen i Trikolorens helter (Beau Geste). _NEWLINE_Etter rollen som psykopatisk soldatfange i action-krigsfilmen 12 fortapte menn fra 1967, fikk han i 1969 rollen som superskurken Ernst Stavro Blofeld i James Bond i hemmelig tjeneste. I 1970 spilte han en av hovedrollene i krigsfilmen Kellys helter. _NEWLINE_Etter flere roller i diverse italienske B-filmer p\xc3\xa5 begynnelsen av 1970-tallet (blant dem Telefon Killer), samt hovedrollen i westernfilmen Pancho Villa, fikk Savalas i 1973 hovedrollen som Theo Kojak i TV-filmen The Marcus-Nelson Murders. Filmen skulle samme \xc3\xa5r avstedsomme krimserien Kojak som ble Savalas store gjennombrudd og skulle g\xc3\xa5 p\xc3\xa5 TV til 1978. Serien skulle innbringe ham b\xc3\xa5de en Emmy og en Golden Globe. Resten av 70-tallet deltok han i filmer som blant annet Horror Express (1973), Killer Force (1976), Capricorn One (1978), Flukten til Athena (1979) og Poseidons hemmelighet (1979)._NEWLINE_P\xc3\xa5 1980-tallet var Savalas' karriere p\xc3\xa5 hell, men deltok fremdeles i enkelte innbringende filmer, slik som Verdens aller spr\xc3\xb8este bilrace (1984). Spilte i 1988 i den noe obskure fransk-spanske splatterfilmen Faceless.  I 1985 returnerte han som Kojak i TV-filmen Kojak: The Belarus File, og fra 1985 til 1990 spilte han i 7 slike TV-filmer om detektiven. Han deltok ogs\xc3\xa5 i samme periode i et par TV-filmer som spilte videre p\xc3\xa5 filmen 12 fortapte menn._NEWLINE_P\xc3\xa5 1990-tallet deltok Savalas i bare noen f\xc3\xa5 spillerfilmer og TV-produksjoner. Hans siste filmjobb var komedien Backfire! fra 1995 (innspilt 1994). _NEWLINE_Savalas fikk i 1989 diagnosen prostatakreft. Han d\xc3\xb8de av sykdommen i 1994."